Kabinetskommeling: Hof lewer uitspraakPres. Jacob Zuma. ArgieffFoto: GCIS Regter Bashier Vally het beslis Zuma moet binne vyf dae dokumente verskaf rakende sy besluit om Pravin Gordhan as minister van finansies en Mcebisi Jonas as sy adjunk te pos tydens die onlangse kabinetskommeling. Zuma moet die redes aan die DA se regsverteenwoordigers verskaf en moet ook die koste van die aansoek betaal. Die DA het op 5 April die aansoek by die hof ingedien om Zuma te dwing om sy redes te verskaf vir die “rampspoedige” kabinetskommeling. James Selfe, voorsitter van die DA se federale uitvoerende raad, het gesê die party het ook versoek dat Gordhan en Jonas se afdanking tersyde gestel moet word op grond daarvan dat dit irrasioneel, ongrondwetlik, onwettig en ongeldig is. “Elke uitoefening van openbare mag moet onderworpe wees aan die beginsels van wettigheid en rasionaliteit, en spesifiek die uitoefening van die president se magte, wat die aanstelling en afdanking van ministers en adjunkministers insluit,” het Selfe gesê. Volgens Selfe is die DA van mening dat die president se besluit tersyde gestel moet word omdat dit nie aan die vereistes van rasionaliteit voldoen nie en daarom onwettig is. Vir sy besluit om hersien te word moet Zuma volgens Selfe in terme van die hofreëls sy rekord van besluitneming oor die kabinetskommeling aan die hof verskaf.